वित्त मंत्रालय
केंद्रीय वित्त मंत्री श्रीमती निर्मला सीतारमण ने गिफ्ट सिटी, गांधीनगर में गिफ्ट-आईएफएससी की वृद्धि और विकास पर एक समीक्षा बैठक की अध्यक्षता की
केंद्रीय वित्त और कॉर्पोरेट मामलों की मंत्री श्रीमती निर्मला सीतारामन ने आज यहां गांधीनगर के गिफ्ट सिटी में भारत के पहले अंतर्राष्ट्रीय वित्तीय सेवा केंद्र  के विकास पर वित्त मंत्रालय और कॉर्पोरेट मामलों के मंत्रालय के सचिवों की एक टीम के साथ एक समीक्षा बैठक की अध्यक्षता की।
गुजरात राज्य सरकार के सहयोग से गिफ्ट-सीएल द्वारा आयोजित इस यात्रा में गुजरात सरकार के वित्त, ऊर्जा और पेट्रोकेमिकल्स मंत्री श्री कनुभाई देसाई के अलावा गुजरात सरकार के मुख्य सचिव और राज्य के अन्य वरिष्ठ अधिकारी मौजूद थे। समीक्षा बैठक में सभी भारतीय वित्तीय क्षेत्र के नियामकों ने भी भाग लिया।
गिफ्ट सिटी के अध्यक्ष, अंतर्राष्ट्रीय वित्तीय सेवा केंद्र प्राधिकरण  के अध्यक्ष और गुजरात सरकार के अधिकारियों द्वारा पिछले कुछ वर्षों में, विशेष रूप से आईएफएससीए की स्थापना के बाद से, सरकार द्वारा दिए गए विभिन्न नीतिगत समर्थन और प्रोत्साहनों के साथ भारत के पहले आईएफएससी की यात्रा में महत्वपूर्ण उपलब्धियों पर प्रस्तुतियां दी गईं।
समीक्षा बैठक के दौरान, केंद्रीय वित्त मंत्री ने गिफ्ट सिटी को एक प्रमुख वित्तीय केंद्र के रूप में उभारने के लिए सभी हितधारकों को पहचाने गए मार्गों को जानने और समर्थन करने की आवश्यकता पर जोर दिया ताकि यह वैश्विक स्तर पर अपने समकालीनों के बीच सर्वश्रेष्ठ रूप में खड़ा हो सके।
श्रीमती सीतारमण ने कहा कि जैसा कि प्रधानमंत्री श्री नरेन्द्र मोदी ने कल्पना की है, गिफ्ट सिटी को न केवल एक जीवंत अंतर्राष्ट्रीय केंद्र के रूप में उभरना चाहिए, बल्कि जटिल वित्तीय चुनौतियों के समाधान, खासकर वर्तमान वैश्विक आर्थिक प्रतिकूलताओं के माहौल में, तैयार करने में एक वैश्विक लीडर्स के रूप में भी उभरना चाहिए।
केंद्रीय वित्त मंत्री ने रेखांकित किया कि चूंकि गिफ्ट आईएफएससी को तेजी से आगे बढ़ने वाले अंतर्राष्ट्रीय वित्तीय केंद्र के रूप में मान्यता दी गई है, इसलिए अधिक से अधिक व्यापार को आकर्षित करने और बड़े पैमाने पर निवेश बनाने के लिए प्राथमिकताएं निर्धारित की जानी चाहिए।
श्रीमती सीतारमण ने गिफ्ट को बीमा और पुनर्बीमा के लिए एक प्रमुख वैश्विक केंद्र के रूप में स्थापित करने के लिए आईएफएससीए और आईआरडीएआई दोनों को अग्रणी वैश्विक बीमा कंपनियों के साथ सक्रिय रूप से जुड़ने के लिए प्रोत्साहित किया।
केंद्रीय वित्त मंत्री ने मध्यस्थता और कुशल मूल्य खोज सुनिश्चित करने के लिए भारतीय अंतर्राष्ट्रीय बुलियन एक्सचेंज आईएफएससी  की अधिकतम क्षमता का उपयोग करने पर भी जोर दिया और आरबीआई से आईआईबीएक्स के माध्यम से यूएई सीईपीए के तहत टीआरक्यू सोने के आयात को संचालित करने के लिए कहा, जो आईआईबीएक्स प्लेटफ़ॉर्म का उपयोग करते हुए भारतीय बैंकों के लिए कुशलतापूर्वक मार्ग प्रशस्त कर सकता है।
श्रीमती सीतारमण ने उल्लेख किया कि कीमती धातुओं के लिए लॉजिस्टिक, वैश्विक बीमा, विमान और जहाज पट्टे जैसे उभरते विशिष्ट क्षेत्रों को गिफ्ट सिटी से बाहर प्रदान की जाने वाली सेवाओं के पोर्टफोलियो का विस्तार करना चाहिए।
केंद्रीय वित्त मंत्री ने बजट 2022-23 की घोषणाओं के अनुरूप विशेष रूप से दो ऑस्ट्रेलियाई विश्वविद्यालयों के लिए मंजूरी को सुव्यवस्थित करने और बुनियादी ढांचे के विकास में तेजी लाने के लिए त्वरित कार्रवाई की सराहना की। इससे गिफ्ट-आईएफएससी में कई वैश्विक विश्वविद्यालयों की रुचि बढ़ाने में मदद मिली है।
श्रीमती सीतारमण ने कहा कि सेंट्रल पार्क और फूड पार्क जैसी सुविधाओं के आने से गिफ्ट सिटी की जीवंतता और ज्यादा बढ़ गई है।
केंद्रीय वित्त मंत्री ने यह भी कहा कि भारत सरकार द्वारा पहले से ही अनुमोदित आईएफएससी एक्सचेंजों पर भारतीय शेयरों की सीधी लिस्टिंग की प्रासंगिक हितधारकों के बीच वकालत की जानी चाहिए।
गिफ्ट सिटी को लेखांकन और वित्तीय बैक-ऑफिस कार्यों के लिए वैश्विक केंद्र बनाने के संदर्भ में, श्रीमती सीतारमण ने कहा कि अकाउंटिंग, ऑडिटिंग और कराधान पेशेवरों के लिए एक व्यापक कानूनी ढांचा जल्द ही तैयार किया जाएगा ताकि वे दुनिया को सेवाएं प्रदान करने में सक्षम हो सकें। इसके अतिरिक्त, केंद्रीय मंत्री ने सभी वित्तीय क्षेत्र के नियामकों से गिफ्ट-आईएफएससी में व्यावसायिक गतिविधियों को प्रोत्साहित करने में सहयोग करने का आग्रह किया।
बाद में, केंद्रीय वित्त मंत्री ने गिफ्ट सिटी में आईएफएससीए मुख्यालय का दौरा किया तथा वित्त मंत्रालय और कॉर्पोरेट मामलों के मंत्रालय के सचिवों के साथ आईएफएससी प्राधिकरण के सदस्यों को संबोधित किया।
केंद्रीय वित्त मंत्री ने आईएफएससी की अब तक की यात्रा में उनके योगदान के लिए सभी सदस्यों की सराहना की और एक अनुकूल वातावरण बनाने तथा गिफ्ट-आईएफएससी को एक अग्रणी वैश्विक वित्तीय गेटवे के रूप में स्थापित करने के लिए निरंतर प्रयासों के महत्व पर जोर दिया।